**Programul Operațional Competitivitate 2014-2020**

**METODOLOGIA ȘI CRITERIILE FOLOSITE PENTRU**

**SELECȚIA OPERAȚIUNILOR** **ÎN CADRUL**

**PROGRAMULUI OPERAȚIONAL COMPETITIVITATE 2014-2020**

**octombrie 2018, ediția a III-a**

**I. CONTEXT**

Programul Operațional Competitivitate (POC) 2014-2020, aprobat prin Decizia CE nr. C(2014) 10233 din 19 decembrie 2014, este structurat în 2 axe prioritare:

* Axa prioritară 1: Cercetare, Dezvoltare și Inovare (CDI) în sprijinul competitivității economice și dezvoltării afacerilor;
* Axa prioritară 2: Tehnologia Informației și Comunicațiilor pentru o economie digitală competitivă.

În conformitate cu prevederile art. 110, alin 2, lit. (a) din Regulamentul (UE) nr. 1303/2013, în vederea implementării Programului Operațional Competitivitate 2014-2020, prezenta metodologie și criteriile de selecție care urmează a fi utilizate de către AM POC pentru selectarea operațiunilor (proiectelor) finanțate din POC 2014-2020 sunt supuse spre aprobarea Comitetului de Monitorizare al POC 2014-2020.

Criteriile de verificare, evaluare și selecție menționate în prezenta metodologie răspund cerințelor art. 125, alin 3 din Regulamentul (UE) nr. 1303/2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului.

**II. APELURILE DE PROIECTE CU DEPUNERE LA TERMEN SAU CU DEPUNERE CONTINUĂ**

Apelurile de proiecte cu **depunere la termen** reprezintă invitația publică adresată unei categorii clar definite de solicitanți în vederea depunerii cererilor de finanțare într-o perioadă de timp clar stabilită.

Pentru apelurile cu depunere la termen, AM publică pe site-ul MDRAPFE anunțul privind lansarea apelului, precizând suma totală alocată şi perioada de depunere a proiectelor. Anunțul se publică şi pe site-ul OI.

Apelurile de proiecte cu **depunere continuă** reprezintă invitația publică adresată unei categorii clar definite de solicitanți în vederea depunerii în mod continuu a cererilor de finanțare până la epuizarea bugetului alocat.

Pentru apelurile cu depunere continuă, AM publică pe site-ul MDRAPFE lansarea apelului precizând suma totală alocată, cu mențiunea că apelul rămâne deschis până la epuizarea disponibilului lansat. Anunțul se publică şi pe site-ul OI .

În situația în care este considerat necesar, şeful AM poate închide apelul de proiecte, în baza unei justificări adecvate. AM şi OI vor anunța închiderea apelului.

**III. PROCEDURA COMPETITIVĂ ŞI PROCEDURA NON-COMPETITIVĂ**

Instituțiile administrației publice centrale sunt responsabile de gestionarea şi reglementarea unui anumit sector. Astfel, însuși statutul lor le acordă o poziție privilegiată în cadrul mecanismului de implementare a strategiilor publice naționale. De aceea, este rațional şi eficace ca instituțiile publice centrale să nu intre în competiție cu alte entități atunci când intervenția pentru care ele solicită finanțare este subsumată funcției lor specifice. În aceste situații, instituțiile publice respective vor urma procedura non-competitivă.

Pentru orice alt tip de intervenție (care nu este legată de funcția specifică a instituției), aceste instituții vor intra în competiție la fel ca orice altă organizație şi vor urma procedura competitivă.

**IV. ETAPE DE PREGĂTIRE, ANTERIOARE DEPUNERII, VERIFICĂRII, EVALUĂRII ŞI SELECȚIEI PROIECTELOR**

În vederea aprobării calendarului de lansare a apelurilor de proiecte, AM POC va consulta structurile de specialitate din cadrul MDRAPFE, AM-uri sau organizații / autorități cu responsabilități privind asigurarea complementarității intervențiilor FESI și a politicilor publice naționale.

Înainte de lansarea depunerii de proiecte, AMPOC şi OI implicat vor publica spre consultare publică, pe site-ul [www.fonduri-ue.ro](http://www.fonduri-ue.ro) şi pe site-ul OI, ghidul specific pentru fiecare apel în parte. În urma finalizării procedurii de consultare publică și a aprobării ghidului specific, se va lansa apelul de proiecte aferent prin publicarea unui anunț de lansare pe site-urile anterior menționate.

Derularea apelurilor de proiecte în cadrul POC 2014-2020 are la bază prevederile ghidurilor pentru apelurile de proiecte aferente fiecărei axe prioritare/acțiuni.

**V. ETAPE ÎN PROCESUL DE VERIFICARE, EVALUARE ŞI SELECŢIE A PROIECTELOR**

Cererile de finanțare depuse în cadrul unui apel de proiecte vor parcurge un proces de verificare, evaluare și selecție, în vederea aprobării. Procesul de verificare, evaluare și selecție constă în parcurgerea următoarelor etape:

* **Etapa de verificare** **a conformităţii administrative şi a eligibilităţii solicitantului şi a proiectului**;
* **Etapa de evaluare tehnică şi financiară a propunerii de proiect**;
* **Etapa de selecţie a proiectelor.**

**V.1. ETAPA DE VERIFICARE A CONFORMITĂŢII ADMINISTRATIVE ȘI A ELIGIBILITĂŢII SOLICITANTULUI ŞI A PROIECTULUI**

* Pentru conformitate administrativă se are în vedere existenţa tuturor documentelor solicitate , valabilitatea acestora şi conformitatea tipului fişierelor ataşate cu cele menţionate în ghidul solicitantului;
* Pentru verificarea eligibilităţii se are în vedere respectarea criteriilor de eligibilitate menţionate în ghidul solicitantului, respectiv:
* eligibilitatea solicitantului şi a partenerilor (în cazul în care proiectul este implementat în parteneriat) - se va verifica dacă sunt îndeplinite criteriile prevăzute în ghidul solicitantului;
* eligibilitatea proiectului - se va verifica dacă proiectul şi activităţile sale îndeplinesc criteriile prevăzute în ghidul solicitantului.

Dacă, în urma analizei criteriilor din grila de verificare administrativă şi a eligibilităţii. se constată că sunt necesare informaţii/clarificări suplimentare faţă de cele depuse, OI va întocmi o scrisoare de solicitare de clarificări/informaţii care se va transmite solicitantului.

Pentru această etapă se va completa grila de verificare a conformităţii administrative şi eligibilităţii publicată în ghidul solicitantului, pe baza unui sistem de evaluare de tip DA/NU, prin aplicarea principiului celor “patru ochi”.

Pentru a fi admisă, propunerea trebuie să obţină răspuns pozitiv la toate întrebările. În caz contrar, propunerea este respinsă şi solicitantului i se trimite o scrisoare de notificare prin care i se comunică respingerea, cu precizarea motivelor respingerii.

**V.2. ETAPA DE EVALUARE TEHNICĂ ŞI FINANCIARĂ A PROPUNERII DE PROIECT**

Un proiect este evaluat doar dacă este admis în urma verificării administrative şi a eligibilităţii.

Evaluarea cererilor de finanţare/proiectelor se va face de cel puțin doi evaluatori, în mod individual, pentru fiecare dintre criteriile/subcriteriile de evaluare descrise în grila de evaluare specifică fiecărui apel, prin acordarea de puncte (numere întregi, în limitele maximale prevăzute în grila de evaluare tehnică şi financiară), însoţită de justificarea alegerii punctajelor acordate.

Dacă pentru evaluarea tehnică şi financiară se constată că sunt necesare informaţii/clarificări suplimentare faţă de cele depuse, OI va întocmi o scrisoare de solicitare de clarificări/informaţii care se va transmite solicitantului.

Punctajul final total rezultat se acordă în conformitate cu condiţiile specificate la fiecare axă.

În cursul evaluării tehnico-financiare, bugetul proiectului poate suferi modificări în sensul reducerii cheltuielilor eligibile cu valoarea cheltuielilor considerate neeligibile. Evaluatorii au competenţa să considere anumite cheltuieli neeligibile sau să aprecieze că unele cheltuieli sunt nejustificate sau disproporţionate în raport cu obiectivele proiectului, în cazul în care:

* nu sunt aferente activității specifice proiectului;
* sunt supradimensionate față de nivelul pieței sau față de activitățile proiectului (rezonabilitatea preturilor);
* nu au legătură directă cu proiectul propus;
* alte situați specifice.

Cazuri în care nu se aplică etapa de evaluare tehnică şi financiară:

* proiecte fazate şi proiecte majore;
* proiecte care au fost evaluate de COM, prin participarea la competiţii ale programului-cadru Orizont 2020.

**V.2.1. Axa Prioritară 1 -** **Cercetare, dezvoltare tehnologica şi inovare (CDI) în sprijinul competitivității economice şi dezvoltării afacerilor**

Se realizează de către specialiști din țară sau străinătate, cu expertiză științifică în domeniile de specializare inteligentă și sănătate, selectați de către organismul intermediar.

**.**

Procedură Operaţională Evaluarea Şi Selecţia Proiectelor - PO.DGPEC.01, prevede la Cap.2.Evaluarea tehnică şi financiară – completarea grilelor de evaluare tehnică şi financiară, la pct.c) următoarele : „fiecare dintre cei 2 sau 3 experți evaluatori evaluează separat cererea de finanțare acordând un punctaj total între 0 şi "n" puncte, pentru criteriile şi subcriteriile cuprinse în grila de evaluare tehnică şi financiară.”

Experţii evaluatori transmit responsabilului de evaluare grilele completate şi semnate (în format tipărit şi electronic) în momentul finalizării evaluării cererilor de finanțare.

În cazul în care experţii evaluatori constată că informaţiile din cererea de finanţare nu sunt suficiente pentru a putea realiza corect evaluarea tehnică şi financiară, vor fi solicitate clarificări.

PO.DGPEC.01 prevede la Cap.2.5.4.5. Evaluarea tehnică şi financiară, pct.3. Evaluare tehnică și financiară – finalizarea evaluării tehnice şi financiare, alin.c) următoarele: „În situația în care cei 2 sau 3 experți evaluatori (după caz) nu ajung la un consens, responsabilul de evaluare numește un alt expert evaluator/o altă echipă de evaluatori care va evalua independent cererea de finanțare. În acest caz, rezultatul evaluării tehnice și financiare va fi decis de grilele de evaluare tehnică şi financiară cu punctajele cele mai apropiate dintre cele trei/patru grile de evaluare tehnică şi financiară – după caz, prin calcularea mediei aritmetice a acestora sau prin consens. OI transmite solicitantului Notificarea privind rezultatul evaluării tehnice și financiare (F-PO-DGPEC.01.06) a cererii de finanţare”.

Toate dosarele cu proiectele supuse evaluării conţin ataşate Formulare - F-PO-DGPEC.01.01, respectiv Declaraţia de imparțialitate, confidenţialitate și privind conflictul de interese.

**V.2.1.1. Criteriile generale de evaluare** sunt:

* relevanța și impactul socio-economic al proiectului;
* calitatea și maturitatea proiectului;
* sustenabilitatea proiectului.

Criteriile generale de evaluare și selecție au un grad înalt de reprezentativitate pentru stabilirea elementelor de calitate a proiectelor.

Aplicarea lor se diferențiază în funcție de obiectivele axei prioritare, ale priorității de investiții, dar și de specificul activităților care vor fi dezvoltate în cadrul acestor proiecte.

Prin **relevanța proiectului** se va evalua: relevanța științifică/ inovare/ economică și impact socio-economic, dezvoltare durabilă și egalitate de șanse (concordanța cu politicile UE).

Prin **calitate și maturitate** se va evalua: coerența și fezabilitatea proiectului și capacitatea de implementare a proiectului.

Prin **sustenabilitate** se va evalua: sustenabilitatea financiară și capacitatea instituțională/de operare a solicitantului.

În conformitate cu prevederile ghidului specific apelului se pot aplica criterii eliminatorii de tipul:

* propunerea de proiect se încadrează în unul dintre domeniile şi subdomeniile de specializare inteligentă sau sănătate, definite în SNCDI 2014-2020, aprobată prin HG nr. 929/2014 cu modificările şi completările ulterioare;

În conformitate cu prevederile ghidului specific apelului se pot aplica punctaje suplimentare de tipul:

* proiectul al cărui rezultat obținut se adresează unui sector economic cu potențial de creștere, identificat de Strategia Natională de Competitivitate.

**V.2.1.2. Modul de punctare**

Punctajul maxim care poate fi obținut în urma evaluării este de 100 de puncte.

Condiția generală pentru ca un proiect să fie selectat la finanțare este să obțină un punctaj egal sau mai mare de 60 de puncte (pragul de calitate) și pentru fiecare criteriu - să obțină un punctaj egal sau mai mare de 50% din punctajul maxim stabilit respectivului criteriu. Dacă există cazuri specifice acestea vor fi prezentate în ghidurile solicitantului .

**V.2.1.3. Modul de evaluare**

Evaluarea propunerilor de proiecte se desfăşoară în două faze:

* **Faza evaluării individuale** - fiecare evaluator acordă un punctaj pentru fiecare criteriu examinat şi consemnează un comentariu ataşat punctajului.
* **Faza evaluării în panel** - evaluatorii din panel completeaza Fişa de evaluare panel care cuprinde punctajele, comentariile şi recomandările privind propunerea.
* **Punctajul final total** se acordă **prin consens** de catre prima grupa de evalure.
* În cazul în care **nu se ajunge la consens** în privinţa punctajului, propunerea se transmite spre evaluare unei alte grupe de evaluatori şi dacă nici în această grupă nu se ajunge la consens în privinţa punctajului, **se face media aritmetică a punctajelor propuse de fiecare membru al grupelor de evaluare.**

Criteriile de evaluare sunt detaliate în anexa nr.1, putând a fi particularizate în ghidul solicitantului.

Cazul particulare:

1.Instrumentele financiare finanțate prin Axa prioritară 1 se supun unor proceduri de selecție specifice, după cum urmează:

• Selecția organismului de implementare se efectuează în conformitate cu Reg. 1303/2013, pe baza unei evaluări ex-ante. În cazul POC, Axa prioritară 1, a fost încredințată sarcina implementării instrumentelor financiare către Fondul European de Investiții (parte din grupul Băncii Europene de Investiții), în conformitate cu Reg. 1303/2013, art. 38 (4)(b)(i). Această încredințare a avut loc prin semnarea Acordului de Finanțare dintre FEI și Guvernul României la 20/09/2016, în baza Memorandumului de Guvern aprobat în 6 aprilie 2016.

• La rândul său, FEI încredințează sarcini de implementare unor intermediari financiari, în conformitate cu Reg. 1303/2013, art. 38, pe baza unor norme și reguli interne. Selectarea intermediarilor financiari se realizează prin proceduri deschise, transparente, proporționale și nediscriminatorii, evitându-se conflictele de interese.

Apelurile pentru expresii de interes pentru selectarea intermediarilor financiari publicate de FEI și aprobate de Comitetul de Investiții desemnat de MDRAPFE iau în considerare următoarele:

• Criteriile generale calitative de selecție ale POC, Axa prioritară 1, respectiv: relevanță, calitate, maturitate, sustenabilitate.

• Criteriile de selecție specifice instrumentelor financiare, stipulate de Regulamentul delegat 480/2014, art. 7.

2. Proiectele care contribuie la Instrumentul Teritorial Integrat Delta Dunării vor respecta aceleaşi principii şi reguli de eligibilitate şi evaluare tehnică şi financiară, urmând a fi aprobate până la incidenţa sumei prealocate prin POC.

**V.2.2. Axa Prioritară 2 - Tehnologia informației şi comunicațiilor (TIC) pentru o economie digitală competitivă**

**V.2.2.1. Criteriile generale de evaluare beneficiari PRIVAŢI/PUBLICI** sunt:

**RELEVANŢA** –relaţia între investiția ce se va realiza prin proiect și obiectivele Acțiunii/Axei prioritare

**EFICIENŢA –** modul în care îşi propune proiectul să transforme activitatile propuse în rezultate imediate. Un rol important îl vor avea studiul de fezabilitate şi proiectul tehnic.

**IMPACTUL –** efectul pe care îl are rezultatul proiectului propus cu privire la indicatorii POC şi în sectorul de activitate caruia se adresează.

**SUSTENABILITATEA** – capacitatea beneficiarului de a susţine rezultatele proiectului pe termenul prevăzut de ghidul solicitantului.

Criteriile de evaluare sunt detaliate în anexa nr.2, putând a fi particularizate în ghidul solicitantului.

**V.2.2.3. Modul de punctare**

**Pentru beneficiarii privaţi**

Proiectele care obţin la evaluarea tehnică şi financiară peste 80 de puncte vor fi finanţate dupa principiul “first in, first out”;

Pentru restul proiectelor (între 60 şi 80 puncte) se întocmeşte listă de ierarhizare în ordinea descrescătoare a punctajului şi se finanţează până la concurenţa bugetului.

Dacă bugetul nu este acoperit, se va deschide o altă sesiune de proiecte, care va urma aceiaşi paşi.

**Pentru beneficiari publici:**

POC prevede implementarea în zona autorităţilor publice de proiecte strategice, fiind definite într-o oarecare măsură prin program. Din punct de vedere al punctajului, condiţia de finanţare este aceea ca punctajul obţinut să fie de cel puţin 80 puncte şi obţinerea a cel puţin unui punct la unul dintre criteriile maturitate/capacitate de implementare şi la subcriteriul de neutralitate tehnologică. O altă condiţie de finanţare este cea legată de disponibilitatea fondurilor alocate acestui apel.

Orice modificare a metodologiei și a criteriilor folosite pentru selecția operațiunilor în cadrul POC 2014-2020, va fi supusă aprobării membrilor Comitetului de Monitorizare POC.

**V.3. ETAPA DE SELECȚIE A PROIECTELOR**

Propunerile de proiecte evaluate, cu punctaje peste pragul de calitate (admise la finanțare) vor fi clasificate în ordinea descrescătoare a punctajelor obținute și vor fi selectate în limita bugetului anunțat în apelul de proiecte.

Proiectele admise la finanțare, care se încadrează peste pragul minim de calitate, dar care nu pot fi selectate pentru finanțare se vor constitui în lista de rezervă.

Indiferent de punctajul obținut in urma etapei de evaluare tehnică şi financiară, toate proiectele vor intra în Comitetul de Selecţie. Acesta poate lua, pe baza rapoartelor şi grilelor de evaluare tehnico-financiare primite, una din următoarele decizii:

* să aprobe proiectul fără modificarea conținutului și condițiilor definite în cererea de finanțare și anexele acesteia;
* să aprobe proiectul cu reducerea costurilor eligibile totale; aceasta se întâmplă când una sau mai multe cheltuieli incluse în calculul bugetului nu sunt eligibile sau nu sunt justificate, dimensiunea cofinanțării solicitate sau rata de cofinanțare solicitată nu se încadrează în limitele specificate pentru acest apel, însă din punct de vedere tehnic proiectul este viabil. În acest caz, solicitantul poate să accepte implementarea proiectului în întregime sau să renunțe la solicitarea finanțării;
* să respingă proiectul dacă proiectul nu îndeplinește punctajul minim necesar în conformitate cu grila de evaluare sau din alte motive legate de conținutul proiectului sau dacă pentru respectiva cerere de propuneri de proiecte au fost epuizate fondurile alocate;
* poate solicita motivat reevaluarea proiectului.

Comitetul de selecţie se va întruni periodic, ori de câte ori este necesar şi va analiza rapoartele de evaluare primite pentru proiectele ce întrunesc condiţiile spre a fi finanţate (condiţii specificate în ghidul solicitantului), până la concurenţa cu bugetul apelului.

**Anexa nr. 1**

**CRITERII DE EVALUARE – AXA 1**

|  |  |  |
| --- | --- | --- |
| Nr.crt | Criteriu/ subcriteriu | Explicații |
| 1. | **RELEVANȚA ȘI IMPACTUL SOCIO-ECONOMIC AL PROIECTULUI** | *Relaţia între investiția ce se va realiza prin proiect și obiectivele actiunii/Axei prioritare precum şi modul în care investiția va fi integrată în economie*  *În cazul proiectelor de cercetare și inovare se analizează gradul de noutate al rezultatului / soluției propuse, precum și contribuția proiectului la dezvoltarea competitivității științifice a instituției solicitante* |
| 1.1. | Contribuţia proiectului la obiectivele programului/ axei/ acțiunii |
| 1.2 | Contribuţie la dezvoltarea sectorului/ domeniului științific |
| 2. | **CALITATEA ȘI MATURITATEA PROIECTULUI** | *Se reflectă în calitatea propunerii tehnico-financiare și corelarea între activitățile propuse, resursele necesare și rezultatele estimate. De asemenea se evaluează gradul de pregătire/ maturitate a proiectului, respectiv:*   1. *pentru evaluarea calitatii gradului de pregatire a proiectului se vor avea in vedere:*   *• Corelarea între activităţile propuse, resursele necesare şi rezultatele proiectului,*  *• capacitatea de implementare: experienţa echipei de proiect (management și tehnică) de a implementa proiectul - prin analiza CV-urilor; resursele umane şi financiare să fie estimate corect şi repartizate adecvat pe activităţi; metodologia de implementare a proiectului;*  *• descrierea clară a obiectivelor urmărite prin realizarea proiectului; planificarea activităţilor este realistă şi gradul de realizare a obiectivelor proiectului poate fi atins; proiectul conţine indicatori măsurabili şi cuantificabili ce pot fi verificaţi în mod obiectiv*  *• derularea activităţilor trebuie să urmeze o secvenţă logică şi să conducă la rezultatele propuse*  *• structura și justificarea bugetului propus*   1. *pentru evaluarea gradului de maturitate a proiectului se vor avea in vedere:*   *• obținerea tuturor avizelor necesare*  *• calitatea studiilor însoțitoare și nivelul de fundamentare al proiectului*  *• gradul de pregătire al activităților din proiect* |
| 3. | **SUSTENABILITATEA PROIECTULUI** | *Solicitantul trebuie să demonstreze că poate susţine rezultatele proiectului pe termen lung, atât din punct de vedere financiar, cât și din punct de vedere instituțional, respectiv :*   * *Capacitatea solicitantului de a aplica rezultatele proiectului în activităţile sale şi a genera venituri precum şi capacitatea de a acoperi costurile de operare şi întreţinere după încetarea finanţării nerambursabile prin valorificarea rezultatelor activităţii de cercetare. Se vor evalua rezultatele analizei financiare prezentate în Planul de Afaceri/ Studiul de fezabilitate/ alte studii privind fezabilitatea financiară a perioadei de operare a rezultatelor activităţii de cercetare.* * *Se va evalua capacitatea de a asigura menţinerea, întreţinerea, funcţionarea investiţiei, dacă este cazul, după încheierea proiectului şi încetarea finanţării nerambursabile. Se vor corela informaţiile din Cererea de Finanţare şi din Planul de Afaceri. Se va ţine cont de CV-urile echipei proiectului din cadrul întreprinderii şi efectul stimulator al activităţii acestora pentru a deveni o entitate inovativa* |

**Anexa nr. 2**

**CRITERII DE EVALUARE – AXA 2**

|  |  |  |
| --- | --- | --- |
|  | **RELEVANŢA PROIECTULUI**  ***Contribuția proiectului la obiectivele programului*** | *Relaţia între investiția ce se va realiza prin proiect și obiectivele Acțiunii/Axei prioritare.*  *Obs: În cazul solicitanților publici se poate considera ca existenta unui mandat public pentru pregătirea anumitor proiecte se bazează in mod implicit pe o strategie și o planificare la nivel sectorial, și pleacă de la priorități asumate public.* |
|  | **EFICIENŢA PROIECTULUI**  ***2.1. Capacitatea de implementare a proiectului***  ***2.2.Calitatea proiectului depus*** | *Acest criteriu se referă la cât de bine îşi propune proiectul să transforme activităţile propuse în rezultate imediate. În studiul de fezabilitate şi/sau planul de afaceri, se va descrie rezultatul optim privind soluţia aleasă precum şi costuri rezonabile.*  *La acest criteriu se vor evalua:*  *• experienţa echipei de proiect (management și tehnică) de a implementa proiectul - prin analiza CV-urilor; resursele umane şi financiare să fie estimate corect şi repartizate adecvat pe activităţi;*  *• descrierea clară a obiectivelor urmărite prin realizarea proiectului; planificarea activităţilor este realistă şi gradul de realizare a obiectivelor proiectului poate fi atins; proiectul conţine indicatori măsurabili şi cuantificabili ce pot fi verificaţi în mod obiectiv*  *• derularea activităţilor trebuie să urmeze o secvenţă logică şi să conducă la rezultatele propuse*  *• gradul de pregătire/maturitate a proiectului este dat şi de existenţa avizelor, autorizaţiilor, acordurilor necesare pentru demararea lucrărilor sau achiziţiilor ș.a.*  *• corelarea între Cererea de finanţare şi datele din Studiul de fezabilitate, Planul de afaceri şi calitatea propunerii tehnice şi financiare: obiective şi activităţi clare, planificarea adecvată a implementării, coerenţa obiectivelor planificate cu activităţile propuse, graficul de implementare şi buget.*  *• coerenţa realizării documentaţiei (Studiul de fezabilitate/ Plan de afaceri)*  *• eligibilitatea cheltuielilor propuse şi respectarea condiţiilor de finanţare*  *• bugetul şi devizul sunt corect întocmite şi corelate cu activităţile proiectului*  *• modul în care solicitantul a identificat riscurile posibile asociate realizării proiectului, precum şi soluţiile pentru combaterea acestor riscuri propuse* |
|  | **IMPACTUL PROIECTULUI** | *Are în vedere efectul pe care îl are proiectul propus, inclusiv din prisma analizei țintelor indicatorilor estimate de solicitant.*  *La acest criteriu se va evalua si impactul proiectului din punct de vedere al rezultatelor obţinute cu ajutorul investiţiei propuse prin proiect în cadrul strategiilor naționale relevante .*  *Nivelul punctajului depinde de gradul în care investiţia contribuie la sprijinirea dezvoltării solicitantului si a serviciilor oferite.*  *Se va evalua și contribuţia proiectului la promovarea dezvoltării durabile şi a egalităţii de şanse.* |
|  | **SUSTENABILITATEA  *Capacitatea solicitantului de a menține rezultatele proiectului*** | *Solicitantul trebuie să demonstreze că poate susţine rezultatele proiectului pe termen lung. La acest criteriu se vor evalua rezultatele analizei financiare din Studiul de fezabilitate/Planul de afaceri. Rezultatele analizei financiare trebuie să demonstreze capacitatea de a susţine financiar investiţia în perioada de durabilitate.* |